Det oplyser statsadvokat Tom Köpping fra anklagemyndigheden i Potsdam til Ritzau. Faren er stadig indlagt på hospital med brandsår. - Men han er ikke længere en fri mand. Så snart han måtte blive udskrevet fra hospitalet, vil han blive fængslet i varetægt, siger Tom Köpping. - Lige nu bliver han bevogtet af politiet, tilføjer Tom Köpping. Faren har nægtet drab og påstået, at der var tale om en ulykke. - Men de toksikologiske undersøgelser påviser rester af sovemedicin i pigernes blod. Det er et indicium imod farens forklaring om, at der var tale om en ulykke, siger statsadvokaten. Desuden har den tyske anklagemyndighed rekonstrueret farens påstand om en ulykke. - Vi har benyttet den samme type bil til forskellige test og sat den i brand. Resultaterne står i høj grad i modstrid med, hvad faren har fortalt, siger statsadvokat Tom Köpping. - Vi tvivler på en ulykke og efterforsker sagen som et dobbeltmord, siger han. Statsadvokaturen har ifølge Tom Köpping bedt dommeren i Potsdam om at udstede en arrestordre. Denne er i dag (fredag) blevet forkyndt for faren, siger statsadvokaten.

Referat:
En dansk far sigtes nu for drab på sine to døtre i en bilbrand i en skov ved Berlin 12. august. Pigerne var bedøvede med sovepiller forinden bilbranden, som kostede dem livet.